Zuma se boek binnekort op die rakOudpres. Jacob Zuma se biografie sal binnekort op die rak beskikbaar wees. Jacob Zuma Speaks – The Words of a President sal na verwagting in die tweede of derde week van Desember vanjaar vrygestel word, het die JG Zuma-stigting Donderdag op sosiale media bekendgemaak. Volgens die stigting bevat die “langverwagte” boek “boeiende inligting”. “Besonderhede sal binnekort verskaf word.” Jacob Gedleyihlekisa Zuma, gebore 12 April 1942 in Nkandla, KwaZulu-Natal, was die vierde president van Suid-Afrika en voormalige president van die ANC. Hy is ‘n gewilde figuur, selfs oor politieke grense heen, maar word as omstrede gesien sedert sy finansiële adviseur, Schabir Shaik, skuldig bevind en veroordeel is weens korrupsie en bedrog. Hierdie gebeure het in Junie 2005 tot Zuma se afdanking as adjunkpresident van Suid-Afrika gelei. Nadat die leierskap van die ANC hom amptelik op 13 Februarie 2018 herroep het as president het hy eers geweier om te bedank, maar het tog die volgende dag sy uittrede aangekondig. Zuma het op 29 Junie 2021 die eerste president sedert die einde van die witminderheidsregering in 1994 geword om tronkstraf opgelê te word. Die Konstitusionele Hof van Suid-Afrika het hom vir 15 maande gevonnis vir minagting van die hof nadat hy ‘n vroeëre hofbevel verontagsaam het om na die hof terug te keer om te getuig voor die Zondo-kommissie. Zuma is op mediese parool uit die tronk vrygelaat volgens ‘n aankondiging op 5 September 2021. Zuma het ook op 8 Januarie 2012, na afloop van sy politieke toespraak by die ANC se 2012-eeufeesvieringe in Bloemfontein, die opruiende lirieke van die “skiet die Boer”-liedjie gesing. Dit is dieselfde liedjie waarvoor Julius Malema van haatspraak aangekla is.